กรุงไทยจับมือแบงก์ลาวรองรับเออีซี
กรุงไทย จับมือแบงก์ลาวเพิ่มการลงทุนและการค้าระหว่างประเทศ หวังพัฒนาพัฒนาศักยภาพรองรับเออีซี
22 พ.ค. 2555

กรุงไทย จับมือแบงก์ลาวเพิ่มการลงทุนและการค้าระหว่างประเทศ หวังพัฒนาพัฒนาศักยภาพรองรับเออีซี
นางกิตติยา โตธนะเกษม รองกรรมการผู้จัดการใหญ่อาวุโส สายงานบริหารการเงิน ธนาคารกรุงไทย เปิดเผยว่า ธนาคารได้ร่วมลงนามกับธนาคารการค้าต่างประเทศลาว( BCEL) ในข้อตกลงด้านการค้าและการลงทุนระหว่างพรมแดน (Cross Border Trade and Investment Agreement) เพื่อสนับสนุนความร่วมมือด้านเทคโนโลยีสรสนเทศ ผลิตภัณฑ์บัตร การพัฒนาบุคลากร การบริหารความเสี่ยง การจัดการทางด้านสินเชื่อ การกำกับการปฏิบัติงาน การบริหารเงิน และด้านปฏิบัติการแก่ธนาคารการค้าต่างประเทศลาว ผ่านหน่วยงานในสำนักงานใหญ่ และสาขานครหลวงเวียงจันทน์
สำหรับความร่วมมือระหว่างธนาคารพาณิชย์ที่มีรัฐบาลเป็นผู้ถือหุ้นใหญ่ทั้งสองแห่งในครั้งนี้ เชื่อว่าจะช่วยให้ผู้ประกอบการไทยขยายธุรกิจไปยังสปป.ลาวได้มากยิ่งขึ้น เพื่อรองรับการลงทุน การค้าระหว่างประเทศและพัฒนาศักยภาพของธนาคารทั้งสองแห่งในฐานะของธนาคารพาณิชย์ในภูมิภาคอาเซียน ให้พร้อมกับการเปลี่ยนแปลงและโอกาสทางธุรกิจ โดยเฉพาะอย่างยิ่งการเริ่มต้นของประชาคมเศรษฐกิจอาเซียนในปี2558
ทั้งนี้ ธนาคารการค้าต่างประเทศลาว เป็นธนาคารที่รัฐบาลแห่งสปป.ลาวถือหุ้น 70% มีสาขาทั่วประเทศ 18 แห่ง ให้บริการแบบครบวงจร มี ATM 138 เครื่อง ซึ่งสามารถช่วยสนับสนุนธุรกิจของนักลงทุนไทยในสปป.ลาวได้เป็นอย่างดี ในส่วนของธนาคารกรุงไทยปัจจุบันได้มีการกำหนดอัตราแลกเปลี่ยนบาท-กีบ เพื่อการโอนเงินและแลกเปลี่ยนธนบัตรไทย-ลาว แล้ว